Meddelelse om indledning af en fornyet undersøgelse af antidumpingforanstaltningerne vedrørende importen til Fællesskabet af telefaxapparater til privat brug med oprindelse i Folkerepublikken Kina, Japan, Republikken Korea, Malaysia, Singapore, Taiwan og Thailand

(2000/C 184/10)

(EØS-relevant tekst)

Kommissionen har på eget initiativ besluttet at indlede en fornyet undersøgelse i henhold til artikel 11, stk. 3, i Rådets forordning (EF) nr. 384/96 af 22. december 1995(1), senest ændret ved forordning (EF) nr. 905/98(2) (i det følgende benævnt "grundforordningen"), af antidumpingforanstaltningerne vedrørende importen af telefaxapparater til privat brug med oprindelse i Folkerepublikken Kina, Japan, Republikken Korea, Malaysia, Singapore, Taiwan og Thailand. Denne fornyede undersøgelse dækker alle aspekter af proceduren.

1. Vare

Den pågældende vare er telefaxapparater til privat brug med oprindelse i Folkerepublikken Kina, Japan, Republikken Korea, Malaysia, Singapore, Taiwan og Thailand. I Rådets forordning (EF) nr. 904/98(3) defineres denne vare som telefaxapparater af vægt på 5 kg eller derunder og med dimensioner (bredde × dybde × højde), hvor hovedelementet måler 470 mm × 450 mm × 170 mm eller derunder, bortset fra telefaxapparater, der benytter blækstråle-, laser- eller LED- (Light Emitting Diode) teknologi, henhørende under KN-kode 8517 21 00, i det følgende benævnt "telefaxapparater til privat brug" eller "den pågældende vare".

Som nævnt i punkt 3 nedenfor omfatter undersøgelsen spørgsmålet om, hvorvidt den ovennævnte varedefinition stadig er dækkende for de telefaxapparater til privat brug, der i øjeblikket sælges på Fællesskabets marked.

Ovennævnte KN-kode anføres blot til orientering.

2. Gældende foranstaltninger

De nuværende foranstaltninger er en endelig antidumpingtold, der indførtes ved forordning (EF) nr. 904/98, i det følgende benævnt "forordningen".

3. Begrundelse for den fornyede undersøgelse

Siden antidumpingforanstaltningerne blev indført, har Kommissionen nøje overvåget udviklingen i den samlede import til Fællesskabet af den pågældende vare. Den har således konstateret, at der er sket betydelige ændringer i mønstret for handelen mellem tredjelande og Fællesskabet, både hvad angår importmængde og importpriser, hvilket tyder på, at omstændighederne har ændret sig.

Desuden er der sket en vis teknisk og teknologisk udvikling, især med hensyn til den anvendte printteknologi og de fysiske egenskaber for den pågældende vare. EF-erhvervsgrenen har således hævdet og fremlagt beviser for, at den oprindelige varedefinition, jf. punkt 1 i denne meddelelse, er blevet overhalet af denne nye udvikling, især inden for printteknologien, som har ændret sig betydeligt siden den oprindelige undersøgelse af denne sag.

Det blev envidere hævdet, at antidumpingforanstaltningerne ikke længere er effektive, da små ændringer af varen har betydet, at den indføres under andre KN-koder, der ikke er omfattet af foranstaltninger.

4. Procedure

Kommissionen har efter høring af det rådgivende udvalg fastslået, at der foreligger tilstrækkelige beviser til at indlede en fornyet undersøgelse, og den iværksætter derfor en sådan undersøgelse i overensstemmelse med artikel 11, stk. 3, i grundforordningen. I denne undersøgelse vurderes det, om de gældende foranstaltninger bør opretholdes, ophæves eller ændres.

a) Bemærkninger vedrørende varedefinitionen

De interesserede parter og navnlig dem, der deltog i den undersøgelse, der førte til de gældende foranstaltninger, som er omfattet af denne fornyede undersøgelse, opfordres til at fremsætte deres bemærkninger vedrørende varedefinitionen og indgive detaljerede tekniske specifikationer for alle telefaxapparater til privat brug, også selv om de ikke opfylder kriterierne i forordning nr. 904/98, inden for den frist, der er angivet i punkt 5, litra b).

b) Spørgeskemaer

For at indhente de oplysninger, som Kommissionen anser for nødvendige for at gennemføre undersøgelsen, sender den spørgeskemaer til EF-producenterne og den repræsentative sammenslutning i Fællesskabet, de eksporterende producenter og alle importører og brugerorganisationer, der deltog i den undersøgelse, der førte til de gældende foranstaltninger, som er omfattet af denne fornyede undersøgelse. Samtidig sendes der et eksemplar af spørgeskemaet til alle kendte repræsentative eksportør- og importørsammenslutninger.

Myndighederne i eksportlandet underrettes om de eksporterende producenter, der vides berørt af sagen, og får tilsendt et eksemplar af nævnte spørgeskema.

Interesserede parter, der ikke deltog i den undersøgelse, der førte til de gældende foranstaltninger, som er omfattet af denne fornyede undersøgelse, opfordres til omgående at henvende sig til Kommissionen for at få fastslået, om de er berørt af den fornyede undersøgelse. I så fald bør de snarest muligt og senest 15 dage efter offentliggørelsen af denne meddelelse i De Europæiske Fællesskabers Tidende rekvirere et eksemplar af spørgeskemaet. Anmodninger om spørgeskemaer indgives skriftligt til nedenstående adresse med angivelse af den interesserede parts navn, adresse, telefon-, telefax- og/eller telexnummer.

c) Indhentning af oplysninger og afholdelse af høringer

Alle interesserede parter, som kan godtgøre, at de sandsynligvis vil blive berørt af resultatet af denne undersøgelse, opfordres til at tilkendegive deres synspunkter skriftligt og til at fremlægge dokumentation herfor.

Kommissionen kan endvidere høre interesserede parter, forudsat at de fremsætter skriftlig anmodning herom og godtgør, at der er særlige grunde til, at de bør høres.

d) Valg af tredjelande med markedsøkonomi

I overensstemmelse med artikel 2, stk. 7, i grundforordningen påtænkes det at vælge Korea som et egnet tredjeland med markedsøkonomi med henblik på at fastsætte den normale værdi for Folkerepublikken Kina. Interesserede parter opfordres herved til at fremsætte bemærkninger til dette valg inden for den særlige frist, der er angivet i punkt 5, litra c), i denne meddelelse.

e) Status som selskab, der arbejder under markedsøkonomiske vilkår

For de eksporterende producenter i Folkerepublikken Kina, som hævder og fremlægger tilstrækkelige beviser for, at de driver virksomhed under markedsøkonomiske vilkår, dvs. at de opfylder kriterierne i artikel 2, stk. 7, litra c), i grundforordningen, vil den normale værdi blive fastsat i overensstemmelse med artikel 2, stk. 7, litra b), i grundforordningen. Eksporterende producenter, som har til hensigt at fremsætte behørigt dokumenterede krav, må gøre dette inden for den særlige frist, der er angivet i punkt 5, litra d), i denne meddelelse. Kommissionen vil sende formularer angående sådanne krav til alle kendte eksporterende producenter af den pågældende vare i Folkerepublikken Kina samt til de kinesiske myndigheder.

f) Fællesskabets interesser

For at sikre, at der kan træffes beslutning om, hvorvidt det er i Fællesskabets interesse at opretholde, ophæve eller ændre de gældende foranstaltninger, kan EF-erhvervsgrenen, importørerne, deres repræsentative sammenslutninger, repræsentative brugere og repræsentative forbrugerorganisationer, forudsat at de kan bevise, at der er en objektiv sammenhæng mellem deres virksomhed og den pågældende vare, i overensstemmelse med artikel 21 i grundforordningen give sig til kende og indgive oplysninger til Kommissionen inden for den generelle frist, der er angivet i punkt 5, litra a), i denne meddelelse. Det skal bemærkes, at der kun tages hensyn til oplysninger, der indgives i henhold til nævnte artikel, hvis oplysningerne er behørigt dokumenterede ved indgivelsen heraf.

5. Frister

a) Generel frist

Interesserede parter må, hvis der i undersøgelsen skal tages hensyn til deres bemærkninger, give sig til kende, fremføre deres synspunkter skriftligt og indgive oplysninger inden for en frist på 40 dage fra offentliggørelsen af denne meddelelse i De Europæiske Fællesskabers Tidende, medmindre andet er angivet. Interesserede parter kan også anmode om at blive hørt af Kommissionen inden for samme frist. Denne frist gælder også for alle interesserede parter, som Kommissionen ikke har kendskab til, og det er følgelig i disse parters interesse at kontakte Kommissionen omgående.

b) Særlig frist for bemærkninger vedrørende varedefinitionen

Behørigt dokumenterede bemærkninger vedrørende ændringerne af den oprindelige væredefinition, jf. punkt 1 i denne meddelelse, indgives skriftligt inden for en frist på 21 dage fra offentliggørelsen af denne meddelelse i De Europæiske Fællesskabers Tidende.

c) Særlig frist for valg af tredjeland med markedsøkonomi

Parter i undersøgelsen, som ønsker at fremsætte bemærkninger til forslaget om at vælge Korea som et egnet tredjeland med markedsøkonomi med henblik på at fastsætte den normale værdi for Folkerepublikken Kina, jf. punkt 4, litra d), i denne meddelelse, bør indgive deres bemærkninger inden for en frist på 10 dage fra offentliggørelsen af denne meddelelse i De Europæiske Fællesskabers Tidende.

d) Særlig frist for indgivelse af krav om status som selskab, der arbejder under markedsøkonomiske vilkår

Behørigt dokumenterede krav om status som selskab, der arbejder under markedsøkonomiske vilkår, jf. punkt 4, litra e), i denne meddelelse, indgives skriftligt inden for en frist på 21 dage fra offentliggørelsen af denne meddelelse i De Europæiske Fællesskabers Tidende.

e) Særlig frist for indgivelse af spørgeskemaer

Besvarelser af spørgeskemaerne, jf. punkt 4, litra b), i denne meddelelse, indgives skriftligt inden for en frist på 37 dage fra afsendelsen af spørgeskemaerne.

Kommissionens adresse Europa-Kommissionen Generaldirektoratet for Handel

Direktorat C & E

(DM 24 - 8/38)

Rue de la Loi/Wetstraat 200 B - 1049 Bruxelles/Brussel Fax (32-2) 295 65 05 Telex COMEU B 21877

6. Manglende samarbejde

I tilfælde, hvor interesserede parter nægter at give adgang til nødvendige oplysninger eller undlader at meddele dem inden for de frister, der er angivet i punkt 5 i denne meddelelse, eller lægger væsentlige hindringer i vejen for undersøgelsen, kan der i henhold til artikel 18 i grundfororodningen træffes foreløbige eller endelige afgørelser, positive eller negative, på grundlag af de foreliggende faktiske oplysninger. Konstateres det, at interesserede parter har meddelt urigtige eller vildledende oplysninger, ses der bort fra disse oplysninger, og der kan gøres brug af de foreliggende faktiske oplysninger.

(1) EFT L 56 af 6.3.1996, s. 1.

(2) EFT L 128 af 30.4.1998, s. 18.

(3) EFT L 128 af 30.4.1998, s. 1.